  Майя Бывальцева Йӧскалык но вӧсьлык кусыпъёсъя инэтэз эскеронъя автоматизированной сӧзнэт Удмуртиын 2017-тӥ арын ужаны кутскоз. Иворъёсъя «Удмуртия» агентстволы со сярысь вераз улосвылысь йӧскалык политикая министрлэн нырысетӥ воштӥсез Павел Орлов. «Со сюбегатэм йӧсэн луоз, огъя Росси сӧзнэт сярысь вераськомы ке, со ужа ни, но быдэскыз ӧвӧл. Мон малпасько, ми ар пумозь итӥськомы. Кунъя сыӵе ӵектон вань, 2017-тӥ арысен вань улосвылъёс итӥськемын мед луозы», — ивортӥз Павел Орлов. Удмуртарняе, 2-тӥ куарусёнэ, Ижкарын котырес ӝӧк ортчиз, со элькунын терроризмлы но экстремизмлы пумитъяськон ужлы сӥземын вал. Отын озьы ик веразы, таяз арын Удмуртия эскерон сӧзнэтэз уже кутон пумысен йӧскалык ужъёсъя федерал агентствоен тупанкыл юнматӥз шуыса. Та дыре улосвылэз соин герӟанъя техника ласянь куд-ог ужпумъёсты сэртто-пертчо. Павел Орловлэн верамезъя, выль сӧзнэт керетонъёс кылдыны быгатон учыръёсты шарая но мерлык вотэсъёсысь, блогъёсысь, нимлыко удысэтъёсысь, иворъёсты вӧлмытӥсь улосвыл ёзэсъёсысь но мукет интыосысь йӧскалык но вӧсьлык кусыпъёсъя ивортодэтэз сэрттэ-пертче. Со муниципалитетъёсысь но поселениосысь но югдурез чакланы но керетонъёс кылдыны быгатон учыръёс сярысь ивортыны кулэ. Соку тӧрлык ёзэсъёс ӝутӥськыны но лэчыт югдурез палэнтыны быгатозы. Сӧзнэтлэсь ужамзэ Павел Орлов одӥг учыр вылын возьматӥз. Оштолэзе Калмыкиын Буддалэсь статуязэ саптазы. Соку югдурез вакчи дыр куспын шараязы, со ужпумез ӝог палэнтыны луонлык сётӥз. Тодэ вайытом, азьвылгес ивортэмын вал, та сӧзнэтэз Удмуртиын эскерыны кутскемын ни шуыса. Тегъёс: Мерлык Науканотехника Ижкар мерлыковотэс Интернет Удмуртия йӧскалыкполитикаяминистерство  